
SC2014- 32674 /05.12.2014
R E F E R A T
Îndeplinirea  angajamentelor asumate de municipalitatea timişoreană în domeniul îmbunătăţirii infrastructurii şi  funcţionalităţii spaţiilor publice, precum şi  ridicării standardelor privind amenajarea peisagistică şi urbanistică, presupune realizarea unor lucrări de amenajare a străzilor şi parcărilor în cartierele municipiului şi asigurarea spaţiilor verzi şi a funcţiunilor recreative în cartiere.
Direcţia de Mediu  din cadrul Primăriei Municipiului Timişoara  a realizat documentaţia tehnică pentru “Modernizarea Parcului Lidia (Pădurice Giroc) din Timişoara”, obiectiv de interes public  mărginit la sud de strada Mareşal Constantin Prezan (fostă stradă  Lidia), în est de strada Uranus, în vest de zona de blocuri din Calea Martirilor şi la nord de terenul şcolii Waldorf. Terenul parcului,  aflat în domeniul public al Municipiului Timişoara este înscris în C.F. 409015-C1 nr. Top. 29076/1/1. Prin Hotărârea Consiliului Local al Municipiului Timişoara nr. 249/29.05.2012 s-a aprobat documentaţia tehnico-economică pentru acest obiectiv de investiţie.
Cartierele cu blocuri de locuinţe din Zona Soarelui şi Calea Martirilor, edificate în perioada anilor 1980 au beneficiat de spaţii de parcare pentru autoturisme reduse numeric, dimensionarea acestora fiind corelată cu indicele de motorizare ale acelei perioade.  Evoluţia parcului auto în perioada 1990 şi până  în prezent în municipiul Timişoara a făcut imperioasă nevoia modernizării mai bunei funcţionalizări a mai multor străzi printre care se numără şi str. Uranus.
Având în vedere faptul că pe strada Uranus sunt realizate construcţii provizorii de tip garaje, se impune dedicarea acestui spaţiu  pentru reamenajarea străzii.
Ţinând cont de faptul că, lucrările de amenajare a străzilor şi utilităţilor aferente (parcări) au caracterul lucrărilor de interes public,  cu regimul reglementat de Legea nr. 213/17.11.1998 privind proprietatea publică şi regimul juridic al acesteia, cu modificările şi completările ulterioare şi ale Hotărârii Guvernului nr.548/08.07.1999 privind aprobarea Normelor tehnice pentru întocmirea inventarului bunurilor care alcătuiesc domeniul public al comunelor, oraşelor, municipiilor şi judeţelor,
PROPUNEM:
Aprobarea declarării  terenului pe care se află edificate garajele din zona Străzii Uranus, pe latura de est a Parcului Lidia (Pădurice Giroc), ca fiind de interes public, în vederea efectuării de lucrări de modernizare şi mai bună funcţionalizare a acestei străzi prin amenajarea ca arteră cu benzi carosabile, trotuare, piste de biciclete şi locuri de parcare.

